## Pravilnik o športskom ribolovu na moru

### NN 137/2005 (21.11.2005.), Pravilnik o športskom ribolovu na moru

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2570**

Na temelju članka 7., članka 31., članka 33.,
članka 35.c i članka 46. stavka 3. Zakona o morskom ribarstvu (»Narodne
novine«, br. 74/94, 57/96, 46/97 – pročišćeni tekst i
48/05), ministar poljoprivrede, šumarstva i vodnoga gospodarstva donosi

## PRAVILNIK

### O ŠPORTSKOM RIBOLOVU NA MORU

Članak 1.

Ovim Pravilnikom propisuje se:

– način obavljanja športskog ribolova na moru;

– način, vrste i količine ribolovnih alata i
opreme koja se smije rabiti u obavljanju športskog ribolova na moru;

– visina naknade za obavljanje športskog
ribolova na moru;

– obrasci i sadržaj dozvola za obavljanje
športskog ribolova na moru.

Članak 2.

Športski ribolov na moru smije se obavljati uz
uporabu sljedećih vrsta i količina ribolovnih alata i opreme:

1. odmet,

ukupno do dva (2) komada, s najviše po tri (3)
udice na svakom odmetu;

2. kančenica,

ukupno do dva (2) komada, s najviše po tri (3)
udice na svakoj kančenici;

3. povlačni povraz ili panula,

ukupno do dva (2) komada, s najviše po tri (3)
udice na svakoj panuli i

4. podvodna puška,

ukupno do dva (2) komada.

Članak 3.

(1) Športski ribolov na moru podvodnom puškom (u
tekstu koji slijedi: podvodni ribolov) smije se obavljati isključivo danju, od
izlaska do zalaska sunca.

(2) Ribolov iz stavka 1. ovoga članka zabranjen
je uz uporabu naprava pomoću kojih je osobi koja roni omogućeno disanje pod
morem (ronilačkih aparata), te uporaba ronilica ili
sličnih naprava.

(3) Pod zabranom iz stavka 2. ovog članka
podrazumijeva se držanje navedenih naprava u plovilu kojim se obavlja ribolov.

(4) U podvodnom ribolovu zabranjeno je tegljenje
ronioca plovilom.

(5) Za vrijeme obavljanja podvodnog ribolova
obvezatna je uporaba signalne plutače minimalne zapremine 10 litara, koja je
konopom spojena na pojas s olovnicama ili tijelo ronioca.

(6) Pod podvodnom puškom u smislu ovog Pravilnika
podrazumijeva se probodni ribolovni alat namijenjen
za podvodni ribolov koji djeluje tako da izbacuje strjelicu, harpun ili osti
djelovanjem mehaničke sile (elastične trake, opruge i sl.)
odnosno plina pod tlakom.

(7) U podvodnom ribolovu dopuštena je uporaba
baterijske svjetiljke.

Članak 4.

(1) U športskom ribolovu ovlaštenici dozvola ne
smiju loviti TUNU (Thunnus thynnus),
IGLUNA (Xiphias gladius) i
IGLANA (Tetrapturus belone),
osim za vrijeme natjecanja u športskom ribolovu.

(2) Organizator natjecanja u športskom ribolovu
obvezan je, u roku od tri (3) dana nakon završetka natjecanja, dostaviti
Ministarstvu pismeno izvješće o ulovu tune, igluna ili iglana
s podacima o vrsti, broju i težini ulovljenih primjeraka navedenih riba.

Članak 5.

(1) Dozvola za obavljanje športskog ribolova na
moru (u tekstu koji slijedi: dozvola) izdaje se:

1. – za jedan (1) dan;

2. – za tri (3) dana;

3. – za sedam (7) dana;

4. – za trideset (30) dana ili

5. – za tekuću kalendarsku godinu (godišnje
dozvole).

(2) Dozvole izdaje Ministarstvo poljoprivrede,
šumarstva i vodnoga gospodarstva (u tekstu koji slijedi: Ministarstvo).

(3) Dozvole prodaje nacionalni savez za športski
ribolov na moru Republike Hrvatske (u tekstu koji slijedi Savez) hrvatskim ili
stranim državljanima s prebivalištem u Republici Hrvatskoj koji su članovi
Saveza po cijeni otisnutoj na dozvoli.

(3) Iznimno od odredbe stavka 2. ovog članka
Savez može prodati dozvole za jedan, tri, sedam ili trideset dana (dnevne i
višednevne dozvole) stranim državljanima koji imaju člansku iskaznicu Saveza
Republike Hrvatske ili druge države.

(4) Dozvola vrijedi samo uz predočenje članske
iskaznice Saveza Republike Hrvatske ili druge države.

Članak 6.

(1) Visina naknade za dozvole navedene u članku
5. stavku 1. ovoga Pravilnika utvrđuje se u iznosu od:

– 60,00 kuna za dozvolu za jedan (1) dan;

– 150,00 kuna za dozvolu za tri (3) dana;

– 300,00 kuna za dozvolu za sedam (7) dana;

– 700,00 kuna za dozvolu za trideset (30) dana;

– 10,00 kuna za godišnju dozvolu za hrvatske
državljane invalide Domovinskog rata Republike Hrvatske (u tekstu koji slijedi:
HRVI);

– 10,00 kuna za godišnju dozvolu za osobe do 18
godina života;

- 350,00 kuna za godišnju dozvolu za osobe od 19
do 59 godina života i

– 60,00 kuna za godišnju dozvolu za osobe koje
su umirovljenici ili koji su navršili 60 godina života.

(2) Starost osoba koja je navedena u ovom
Pravilniku određuje se na način da se uzima u obzir tekuća kalendarska godina u
kojoj osoba do kraja godine navršava određene godine života.

(3) Ovlaštenici godišnjih dozvola pored
ribolovnih alata i opreme navedenih u članku 2. ovoga Pravilnika, smiju rabiti
i sljedeće vrste i količine ribolovnih alata i opreme:

1. stajaći pridneni
parangal,

jedan ili više njih s ukupno do najviše 100
(sto) udica;

2. povraz s kukom za lov glavonožaca,

ukupno do dva (2) komada;

3. osti sa ili bez uporabe umjetne rasvjete,

ukupno do najviše dva (2) komada;

4. naprava (trapula) za lov velikog crva,

ukupno do dva (2) komada i

5 umjetnu rasvjetu (feral),

jedan komad jačine do najviše 400 kandela (CD).

Članak 7.

(1) Savezu pripada naknada od 40% cijene
istaknute na dozvoli za svaku prodanu dozvolu.

(2) Novčani iznos prikupljen od prodaje dozvola
Savez uplaćuje jednom mjesečno u Državni proračun, umanjen za iznos naknade.

(3) Savez je dužan Ministarstvu poljoprivrede,
šumarstva i vodnoga gospodarstva podnositi u mjesecima travnju, srpnju,
listopadu i siječnju tromjesečna izvješća o prodanim dozvolama i uplatama u
Državni proračun za proteklo razdoblje.

(4) Naknada koja pripada Savezu raspoređuje se
tako da:

1. 60% sredstava pripada Savezu na ime troškova
distribucije i prodaje dozvola te za promoviranje rekreacijsko–športskog
ribolova, podvodnih aktivnosti i edukaciju;

2. 40% sredstava utroši Savez, putem javnih
natječaja, isključivo za financiranje ili sufinanciranje projekata zaštite i
očuvanja mora, zaštitu ribljih staništa, obnovu populacije ugroženih i nestalih
ribljih vrsta u dijelovima mora te za promoviranje rekreacijsko–športskog
ribolova, podvodnih aktivnosti i edukaciju, uz suglasnost Ministarstva.

Članak 8.

(1) Prijedlog tema za projekte iz članka 7.,
stavka 4., točke 2. ovoga Pravilnika, Savez je dužan dostaviti Ministarstvu do
10. svibnja i 10. kolovoza tekuće godine uz podatak o prikupljenim sredstvima
te raspodjeli na pojedine teme.

(2) Ministarstvo u dogovoru sa Savezom vrši
odabir tema i izdaje suglasnost za objavu javnog natječaja po prihvaćenim
temama.

(3) Javni natječaj za projekte po prihvaćenim
temama provodi se u dva navrata (u lipnju, odnosno rujnu tekuće godine), a
Ministarstvo i Savez mogu dogovorno odlučiti da se provede jedan natječaj, ali
najkasnije u rujnu tekuće godine.

(4) Odabir dostavljenih projekata obavlja Savez
koji prijedlog odabranih projekata dostavlja Ministarstvu radi izdavanja
suglasnosti, te s odabranim izvršiteljima projekata sklapa ugovore.

(5) Sredstva prikupljena u razdoblju od 1.
kolovoza do 31. prosinca Savez zadržava na svom računu te se ista priključuju
sredstvima iste namjene u idućoj godini.

Članak 9.

Datumi upisani u dozvolama označavaju početak i
završetak prava obavljanja športskog ribolova:

– od 00.00 sati do 24.00 sata kod dozvola za
jedan dan;

– od 00.00 sati prvog datuma (početak ribolova)
do 24.00 sata zadnjeg datuma (završetak ribolova) kod dozvola: za tri dana, za
sedam dana i za trideset dana i

– od 00.00 sati 1. siječnja (početak ribolova)
do 24.00 sata 31. prosinca (završetak ribolova) kod godišnje dozvole.

Članak 10.

(1) Dozvola se sastoji od prednje strane i
poleđine dimenzija 14 × 10,5 cm.

(2) Svaka strana dozvole podijeljena je na dvije
stranice, dimenzija 7 × 10,5 cm.

(3) Na prednjoj strani dozvole su stranice
označene brojevima 1 i 3, a na poleđini su stranice označene brojevima 2 i 4.

Članak 11.

Na obrascu svih vrsta dozvola na stranicama 1 i
3 od vrha prema dnu otisnut je tekst sljedećeg sadržaja:

– grb Republike Hrvatske u boji;

– naziv Ministarstva;

– naziv dozvole;

– tekuća kalendarska godina i rok na koji se
dozvola izdaje;

– serijski broj dozvole;

– cijena dozvole i

– napomene da dozvola vrijedi uz člansku
iskaznicu Saveza Republike Hrvatske ili druge države.

Članak 12.

(1) Na obrascu svih vrsta dnevnih i višednevnih
dozvola na stranicama 2 i 4 od vrha prema dnu otisnuto je šest vodoravnih crta
i pravokutnik u kojem je mjesto za pečat i potpis prodavača i napomenu.

(2) Na vodoravne crte se upisuju sljedeći
podaci:

– ime i prezime ovlaštenika;

– broj osobne iskaznice ili broj putovnice
ovlaštenika;

– državljanstvo ovlaštenika;

– prebivalište (mjesto, ulica i kućni broj);

– mjesto i datum (dan, mjesec i godina) kada je
dozvola prodana ovlašteniku;

– tko je prodao dozvolu ovlašteniku.

(3) U desnom pravokutniku na stranici 2 otisnuta
je napomena da dozvola ne vrijedi za podvodni ribolov za osobe mlađe od 16
godina.

Članak 13.

(1) Na obrascu svih vrsta godišnjih dozvola na
stranicama 2 i 4 od vrha prema dnu otisnuto je pet vodoravnih crta i
pravokutnik u kojem je mjesto za pečat i potpis prodavača te napomenu.

(2) Na vodoravne crte se upisuju sljedeći
podaci:

– ime i prezime ovlaštenika;

– adresa ovlaštenika (mjesto, ulica i kućni
broj);

– broj osobne iskaznice ili broj putovnice
ovlaštenika;

– mjesto i datum (dan, mjesec i godina) kada je
dozvola prodana ovlašteniku;

– tko je prodao dozvolu ovlašteniku.

(3) U desnom pravokutniku dozvole za osobe do 18
godina života na stranici 2 otisnuta je napomena da dozvola ne vrijedi za
podvodni ribolov za osobe mlađe od 16 godina.

Članak 14.

(1) Središnja evidencija prodanih dozvola vodi
se u Savezu.

(2) Osoba koja prodaje dozvolu na obrazac
dozvole upisuje podatke ovlaštenika. Jedan dio obrasca dozvole pripada
ovlašteniku a drugi dio na kojem je dijagonalno otisnuta crvena crta pohranjuje
se u Savezu do isteka sljedeće kalendarske godine.

(3) Podaci u obrascu dozvole ispunjavaju se
pisaćim strojem ili rukom tiskanim slovima.

(4) Dio popunjenog obrasca dozvole, koji se
izdaje ovlašteniku, mora biti plastificiran-laminiran.

Članak 15.

(1) Obrasci dnevnih i višednevnih dozvola za obavljanje
športskog ribolova na moru tiskaju se na narančastom kartonu.

(2) Obrasci godišnjih dozvola za obavljanje
športskog ribolova na moru tiskaju se na tamnožutom kartonu.

(3) Izgled i sadržaj obrazaca dozvola tiskan je
uz ovaj Pravilnik i čini njegov sastavni dio (Prilozi 1. i 2.).

Članak 16.

(1) Umjetna rasvjeta (feral) u obavljanju
športskog ribolova na moru smije se rabiti samo kod ribolova ostima i kod
ribolova s kukom za lov glavonožaca.

(2) U športskom ribolovu ostima uz uporabu
umjetne rasvjete (ferala) zabranjeno je rabiti plovilo s ugrađenim staklom na
dnu ili druge naprave pomoću kojih je moguće gledati pod vodom.

(3) U športskom ribolovu ostima uz uporabu
umjetne rasvjete (ferala) plovilo se smije pokretati samo uz uporabu vesala.

(4) Uporaba umjetne rasvjete u lovu glavonožaca
s kukom u športskom ribolovu zabranjena je od 1. ožujka do 31. kolovoza.

(5) Športski ribolov na moru zabranjeno je
obavljati u lukama i lučicama, te na plažama i kupalištima od 1. svibnja do 1.
listopada.

Članak 17.

Ukoliko način na koji se smije obavljati
športski ribolov i/ili rabiti ribolovni alati i oprema kod obavljanja športskog
ribolova na moru nije propisan ovim Pravilnikom, primjenjuju se odredbe Zakona
o morskom ribarstvu i propisa donesenih na temelju njega koji se odnose na
način uporabe i namjenu ribolovnih alata i opreme koja se smije rabiti kod
obavljanja gospodarskog ribolova na moru.

Članak 18.

Danom stupanja na snagu ovoga Pravilnika prestaju
se primjenjivati odredbe Pravilnika o rekreacijsko-športskom ribolovu na moru
(»Narodne novine«, br. 118/01; 4/02 i 3/03) u dijelu
koji se odnosi na športski ribolov.

Članak 19.

Ovaj Pravilnik stupa na snagu 1. siječnja 2006.
godine.

Klasa: 011-02/05-01/59

Urbroj: 525-1-05-1

Zagreb, 11. studenoga 2005.

Ministar

**Petar Čobanković**, v. r.

PRILOG 1.: izgled (A i B) i sadržaj (C) dnevne
(1) i višednevnih dozvola (2; 3 i 4) za športski ribolov na moru

*A -prednja
strana obrasca dozvole*

![](dodatni/355974.gif)

*B - poleđina obrasca dozvole*

![](dodatni/355975.gif)

C - sadržaj pojedinih godišnjih dozvola otisnut je kako slijedi:

|  |  |  |  |  |
| --- | --- | --- | --- | --- |
|  | 1 | 2 | 3 | 4 |
| (\*) | ZA JEDAN DAN | ZA TRI DANA | ZA SEDAM DANA | ZA TRIDESET DANA |
| (\*\*) | VRIJEDI NA DAN | VRIJEDI ZA RAZDOBLJE | s=MsoNormal align=center style='margin-bottom:2.15pt;text-align:center; mso-line-height-alt:10.5pt;mso-layout-grid-align:none;text-autospace:none; vertical-align:middle'>VRIJEDI ZA RAZDOBLJE | VRIJEDI ZA RAZDOBLJE |
| (\*\*\*) | \_\_\_\_\_\_\_\_\_\_\_  (dan, mjesec) | Od \_\_\_\_\_\_do \_\_\_\_\_\_\_ | Od \_\_\_\_\_\_do \_\_\_\_\_\_\_ | Od \_\_\_\_\_\_do \_\_\_\_\_\_\_ |
| (\*\*\*\*) | 60,00 kuna | 150,00 kuna | 300,00 kuna | 700,00 kuna |

PRILOG 2.: Izgled (A i B) i sadržaj (C) godišnjih dozvola za
rekreacijski ribolov na moru

*A -prednja strana obrasca dozvole*

*![](dodatni/355976.gif)*

*B - poleđina obrasca dozvole*

![](dodatni/355977.gif)<4.gif>

C - sadržaj pojedinih godišnjih dozvola otisnut je kako
slijedi:

|  |  |  |  |
| --- | --- | --- | --- |
|  | 1 | 2 | 3 |
| (\*) | za HRVI i za osobe do 18 godina života | za osobe od 19 do 59 godina | za umirovljenike i osobe starije od 60 godina |
| (\*\*) | 10,00 kuna | 350,00 kuna | 60,00 kuna |
| (\*\*\*) | Napomena:  Ova dozvola ne vrijedi za podvodni ribolov za osobe mlađe od 16 godina života | – | – |

Pravilnik, NN 137/2005-2570